2013.gada 9.jūlijā Noteikumi Nr. 367

Rīgā (prot. Nr. 39 14.§)

**Grozījumi Ministru kabineta 2006.gada 27.jūnija noteikumos Nr.542 "Latvijas Republikā piešķirto valsts pensiju izmaksas kārtība personām pēc izbraukšanas uz pastāvīgu dzīvi ārvalstīs"**

 Izdoti saskaņā ar likuma

"Par valsts pensijām" 38.pantu

un pārejas noteikumu 28.punktu

 Izdarīt Ministru kabineta 2006.gada 27.jūnija noteikumos Nr.542 "Latvijas Republikā piešķirto valsts pensiju izmaksas kārtība personām pēc izbraukšanas uz pastāvīgu dzīvi ārvalstīs" (Latvijas Vēstnesis, 2006, 102.nr.) šādus grozījumus:

1. Izteikt 3.punkta pirmo teikumu šādā redakcijā:

"Ja šo noteikumu 2.punktā minētos dokumentus no ārvalstīm nosūta pa pastu, elektroniski vai iesniedz ar pilnvarotās personas starpniecību, pieprasījumam pievieno notariālu apliecinājumu, ka pensijas pieprasītājs un apgādājamais, kuram ir tiesības uz pensiju, ir dzīvs."

2. Izteikt 5.2.apakšpunktu šādā redakcijā:

"5.2. Iedzīvotāju reģistra datus par personas norādīto dzīvesvietas adresi ārvalstīs;".

3. Papildināt noteikumus ar 5.4.apakšpunktu šādā redakcijā:

"5.4. citu valsts institūciju, tai skaitā ārvalstu, sniegto informāciju."

4. Izteikt 7.2.apakšpunktu šādā redakcijā:

"7.2. nosūtot pa pastu, elektroniski vai iesniedzot ar pilnvarotās personas starpniecību. Šajā gadījumā pieprasījumam pievieno ne agrāk kā mēnesi pirms nosūtīšanas vai iesniegšanas dienas izsniegtu notariālu apliecinājumu, ka pensijas saņēmējs ir dzīvs. Lai saņemtu apgādnieka zaudējuma pensiju, nepieciešams notariāls apliecinājums, ka dzīvs ir arī apgādājamais, kuram attiecīgā pensija piešķirta*.*"

5. Izteikt 9.punktu šādā redakcijā:

"9. Šo noteikumu 3.punktā, 7.2.apakšpunktā un 8.punktā minētajiem dokumentiem jābūt tulkotiem valsts valodā un legalizētiem, ja Latvijas Republikas normatīvie akti vai noslēgtie starptautiskie līgumi neparedz citus dokumentu apliecināšanas noteikumus."

6. Izteikt 13. un 14.punktu šādā redakcijā:

"13. Personām pēc izbraukšanas uz pastāvīgu dzīvi Eiropas Savienības vai Eiropas Ekonomikas zonas dalībvalstī šos noteikumus piemēro tiktāl, ciktāl tie nav pretrunā ar Eiropas Parlamenta un Padomes 2004.gada 29.aprīļa Regulu (EK) Nr.883/2004 par sociālā nodrošinājuma sistēmu koordinēšanu un Latvijas Republikas noslēgtajiem starptautiskajiem līgumiem.

14. Ja aģentūras nodaļa saņem informāciju par personas dzīvesvietas adresi ārvalstīs vai informāciju no Iedzīvotāju reģistra*,* ka personai ir norādīts pasīvs statuss sakarā ar to, ka tai ir zudis tiesiskais statuss Latvijā un jauns statuss nav noteikts, un persona nav iesniegusi šo noteikumu 2.punktā minētos dokumentus, aģentūras nodaļa ar nākamo mēnesi pēc informācijas saņemšanas pārtrauc pensijas izmaksu. Pensijas izmaksu atjauno, ievērojot šajos noteikumos noteikto kārtību."

Ministru prezidenta vietā –

aizsardzības ministrs Artis Pabriks

Labklājības ministre Ilze Viņķele